《巫山高》
明代·黎民表

巫山高不极，远望何芊芊。灵林构郁律，神宇閟冲玄。

曳云翳白日，兴雨蒙层巅。平瞻景夷馆，俯瞰云梦田。

芳春展游豫，弭节此山前。精灵尔何感，魂梦屡徂迁。

晨鸡奏天色，环佩声锵然。空山旷延伫，掩涕方来旋。

人神道终异，欢爱难久延。荒淫古有戒，兹乐诚已偏。

惟有高唐赋，千载凌云烟。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。